**OpenStreetMap | önkéntesek által készített világtérkép | szabad licencű szellemi termék**

Önkéntesek által készített világtérkép, amely szabadon felhasználható térképi adatokat biztosít, ingyenesen. A térképet helyi érdeklődők készítik, folyamatosan pontosítják és frissítik. Bárki csatlakozhat a térképezéshez!

---

**Ma nekünk kikapcsolódás, holnap ön ezzel navigálhat! Holnapután pedig kiegészítheti!**

Az OpenStreetMapre már az egész világot felrajzolták az önkéntesek, de mindig lehet tovább pontosítani és frissíteni. A térképet a legtöbben lelkesedésből, hobbiból és a feladat érdekessége miatt készítik. Van, aki üzleti lehetőséget talál a felhasználásában, és a saját igényeit igazítja úgy, hogy az a térképen mindenki számára hasznos adatként jelenhessen meg. Bárki rajzolhat bármit, ami a térképen másoknak is fontos lehet.

**Hol lehet megnézni, használni? Hogy lehet vele navigálni?**

A www.openstreetmap.org oldalon látható egy egyszerű példa a feltérképezett adatok használatára. Mivel nagyon sok „szakterület“ adatai szerepelnek a térképi adatbázisban, szükség esetén az adott célra készült térképeket érdemes inkább felkeresni vagy készíteni. Létezik kerékpáros, turista, repülési, de akár kerekesszékesek számára tervezett térkép is az OSM adatai alapján.

Telefonon, tableten ezeket érdemes kipróbálni: MAPS.ME, OsmAnd, Mapy.cz, Locus.

**Miért rajzolunk térképet, ha vannak erre nagy cégek? A térképeiket ingyenesen böngészhetjük, és rajzolni sem kell!**

Mert azok jogtulajdonosai az adott szolgáltató cégek, míg az OSM adatait bárki tetszőleges célra szabadon felhasználhatja. Így készülhetett sok, egyedi igényt kielégítő térkép. Ez nem csak azoknak lényeges, akik térképet szolgáltatnak vagy ezeket használják, hanem azoknak is, akiknek fontos a térképi adatokhoz való szabad hozzáférés lehetősége.

Az osm térképet helyi ismeretekkel rendelkező, érdeklődő emberek készítik. Ez biztosítja az adatok pontosságát és naprakészségét.

--

**Oké, érdekel! Hogyan rajzolhatok?**

Nagyszerű! Folyamatosan szükség van helyi aktivistákra! A térképrajzoláshoz regisztrálni kell a www.openstreetmap.org oldalon. Belépés után a térképen nagyíts a téged érdeklő területre, és nyomd meg a Szerkesztés gombot!

Ennél azért kicsit összetettebb! Meg kell tanulni néhány alapfogalmat. Hogyan ábrázoljuk az utcákat, az épületeket, a boltokat? Hogyan adjuk meg a tulajdonságaikat: földút, aszfaltút, Arany János utca, 34/b, zöldséges, .

A szerkesztőprogram sokat segít az eligazodásban, de érdemes ellátogatni a magyar weboldalra: www.openstreetmap.huInnen elérhető a magyar dokumentáció és a közösségi kapcsolatfelvételi lehetőségek: levelezési lista, Facebook csoport, találkozók, térképező összejövetelek.

Néhány példa a térképezési lehetőségekre:

a) otthon, műholdképről rajzolva utakat, épületeket...

b) terepen GPS-szel rögzítve az útvonalat...

c) nyomtatott térképre jelölve buszmegállót, vízcsapot, közlekedési szabályokat, iskolákat, boltokat...